2014 m. visos ES maisto ir gėrimų sportuojantiems rinka buvo vertinama 3,07 mlrd. eurų (mažmeninėmis kainomis) . 2009–2014 m. maisto produktų sportuojantiems rinka ES lygmeniu padidėjo 11,2 proc. ir tai atitinka 2,2 proc. bendrą metinę augimo normą. Šį augimą daugiausia skatino baltyminiai produktai, kurių rinka per šį laikotarpį padidėjo 68 proc. Jėgas ir fizinį pajėgumą didinančių produktų rinka padidėjo 54 proc., o gėrimų sportuojantiems rinka sumažėjo 8 proc.

paprasti vartotojai: žmonės, kurie sportuoja rečiau nei kartą per savaitę arba visiškai nesportuoja.

sportininkai – kartą per savaitę ar dažniau sportuojantys žmonės;

Pagal Direktyvos 2009/39/EB 9 straipsnį reikalaujama, kad įprastais atvejais specialios mitybinės paskirties maisto produktai atitiktų Direktyvoje 2000/13/EB dėl maisto produktų ženklinimo, pateikimo ir reklamavimo (Direktyva 2000/13/EB pakeista Reglamentu (ES) Nr. 1169/2011 dėl informacijos apie maistą tiekimo vartotojams) nustatytas ženklinimo taisykles. Be to, Direktyvoje 2009/39/EB nustatyti tam tikri specialūs reikalavimai dėl šių produktų ženklinimo ir sudėties, kurie bus išsamiai nagrinėjami šios ataskaitos 6 skyriuje. Nacionalinės kompetentingos institucijos yra atsakingos už specialios mitybinės paskirties maisto produktų atitikties Direktyvos 2009/39/EB nuostatoms tikrinimą.

Direktyvos 2009/39/EB 3 straipsnyje nustatytas bendrasis reikalavimas, kad atitinkamų maisto produktų pobūdis ir sudėtis turi būti tokia, kad tie produktai būtų tinkami numatytai specialiai mitybinei paskirčiai. Direktyvos 2009/39/EB 4 straipsniu reikalaujama, vadovaujantis joje nustatyta sistema, priimti papildomas specialiąsias direktyvas dėl tam tikrų specialios mitybinės paskirties maisto produktų grupių, be kita ko, dėl „maisto produktų, reikalingų intensyviam raumenų darbui, įskaitant maisto produktus sportininkams“. Tačiau nuo 1989 m., kai buvo nustatyta specialios mitybinės paskirties maisto produktų sąvoka, tokių specialių taisyklių dėl maisto produktų sportuojantiems nenustatyta. Todėl, jeigu tokie produktai priskiriami prie specialios mitybinės paskirties maisto produktų, jie turi atitikti tik bendresnes Direktyvoje 2009/39/EB nustatytas taisykles.

Sportininkai ir paprasti vartotojai nurodė šiuos svarbius etiketės elementus: sudedamųjų dalių sąrašą, po to – numatytus rezultatus (poveikį) ir vartojimo instrukciją, šalutinį poveikį, įspėjimus apie galimą perdozavimą ir natūralių sudedamųjų dalių ir (arba) procedūrų naudojimą ruošiant produktą. Tačiau, vertinant minėtos informacijos svarbą, šių dviejų vartotojų grupių interesai šiek tiek skyrėsi. Pavyzdžiui, sportininkams svarbiau gauti informacijos apie numatytus rezultatus arba produkto poveikį, o paprastus vartotojus labiau domina šalutinis poveikis arba natūralių sudedamųjų dalių naudojimas.

Jeigu maisto produktai sportuojantiems nepriskiriami prie specialios mitybinės paskirties maisto produktų, jie turi atitikti atitinkamus kai kuriomis iš toliau nurodytų horizontaliųjų maisto srities teisės priemonių nustatytus reikalavimus: 1) Reglamento (EB) Nr. 1924/2006 dėl teiginių apie maisto produktų maistingumą ir sveikatingumą; 2) Reglamento (EB) Nr. 1925/2006 dėl maisto produktų papildymo vitaminais ir mineralais bei tam tikromis kitomis medžiagomis (dėl vadinamųjų papildytų maisto produktų); 3) Reglamento (ES) Nr. 1169/2011 dėl informacijos apie maistą teikimo vartotojams, 4) Direktyvos 2002/46/EB dėl maisto papildų ir 5) Reglamente (EB) Nr. 258/97 dėl naujų maisto produktų ir naujų maisto komponentų (nuo 2018 m. sausio 1 d. šis reglamentas bus panaikintas Reglamentu (ES) 2015/2283 dėl naujų maisto produktų). Lyginant su Direktyvoje 2009/39/EB nustatytu teisiniu pagrindu, skiriasi tai, kaip ir kokią informaciją galima pateikti vartotojui ir kokią informaciją galima pateikti apie atitinkamo produkto sudėtį. Šie skirtumai bus išsamiai nagrinėjami šios ataskaitos 6 skyriuje.

5.YGSMP reglamentu padaryti pakeitimai

2011 m. Komisija priėmė pasiūlymą dėl teisės akto, kurio tikslas buvo supaprastinti specialios mitybinės paskirties maisto produktams taikytiną teisinę sistemą. Pasiūlymu siekta panaikinti specialios mitybinės paskirties maisto produktų sąvoką, panaikinant Direktyvą 2009/39/EB, įskaitant specialias direktyvas, kurios buvo priimtos vadovaujantis šia sistema, ir pakeisti jį nauja sistema, kuri apimtų tik pažeidžiamoms vartotojų grupėms skirtus maisto produktus, kuriems taikytinos specialios sudėties ir informavimo taisyklės yra pagrįstos. Šis pakeitimas buvo ypač svarbus maisto produktams sportuojantiems, nes neretai būdavo labai sunku suprasti, ar tam tikrą maisto produktą reikėtų laikyti specialios mitybinės paskirties maisto produktu sportininkams ar įprastam vartojimui skirtu maisto produktu, papildytu tam tikromis maisto medžiagomis, ant kurio pakuotės esantis sveikumo teiginys skirtas sportininkams. Dėl to taip pat susiklostė tokia padėtis, kad veiklos vykdytojai pradėjo „spekuliuoti“ teisės aktais, t. y. atsižvelgdami į tai, kas jiems patogiau, pasirinkdavo, ar laikytis Direktyvos 2009/39/EB, ar kitų maisto srities teisės aktuose nustatytų horizontaliųjų taisyklių, kaip aprašyta 4 skyriaus 4.2 dalyje.

Remiantis poveikio vertinimu, kurį Komisija atliko rengdama Komisijos pasiūlymą, maisto produktai sportuojantiems buvo išbraukti iš jo taikymo srities. Taigi, pasiūlyme numatyta, kad po 2016 m. liepos 20 d., kai bus pradėtas taikyti YGSMP reglamentas, vadovaujantis Direktyva 2009/39/EB šiuo metu rinkai pateikti maisto produktai sportuojantiems turėtų atitikti kitas atitinkamas ES maisto srities teisės aktuose nustatytas horizontaliąsias taisykles.

6.Po 2016 m. liepos 20 d. kilsiančių klausimų dėl maisto produktų sportuojantiems apibendrinimas

Šiame skyriuje išsamiai nagrinėjama, kokią įtaką maisto produktams sportuojantiems, kurie šiuo metu priskiriami prie specialios mitybinės paskirties maisto produktų, turės maisto srities teisės aktuose nustatytų horizontaliųjų taisyklių taikymas po 2016 m. liepos 20 d. (kai bus panaikinta Direktyva 2009/39/EB), nesant specialaus teisės akto, ir ar dėl atitinkamų produktų nereikėtų priimti specialių teisės aktų. Prie įprastam vartojimui skirtų maisto produktų priskiriami ir maisto srities teisės aktuose nustatytomis atitinkamomis horizontaliosiomis taisyklėmis reglamentuojami maisto produktai sportuojantiems

6.1.Maisto saugos aspektai

Reglamento dėl bendrųjų maisto produktus reglamentuojančių teisės aktų 14 straipsnyje nurodyta, kad nesaugus maistas negali būti pateiktas rinkai, taip pat išdėstyti reikalavimai, kaip nustatyti, ar maistas nesaugus. Pagal Reglamento dėl bendrųjų maisto produktus reglamentuojančių teisės aktų 17 straipsnį maisto tvarkymo subjektai privalo užtikrinti atitiktį šioms nuostatoms, o valstybės narės yra atsakingos už vykdymo užtikrinimą. Kaip ir visiems kitiems maisto produktams, šiuo metu šios nuostatos jau taikomos maisto produktams sportuojantiems.

Atsižvelgiant į tai, bendrieji saugos reikalavimai, kurie keliami šiuo metu prie specialios mitybinės paskirties maisto produktų priskiriamiems maisto produktams sportuojantiems, nesikeis, kai šie produktai bus reglamentuojami maisto srities teisės aktuose nustatytomis horizontaliosiomis taisyklėmis.

6.2.Vartotojams pateikiamos informacijos aspektai

Šiuo metu prie specialios mitybinės paskirties maisto produktų priskiriami maisto produktai sportuojantiems, palyginti su maisto produktais sportuojantiems, kurie tokių produktų grupei nepriskiriami, turi atitikti papildomus ir specialius informacijai keliamus reikalavimus. Toliau aprašyti po 2016 m. liepos 20 d. įvyksiantys pokyčiai maisto produktų sportuojantiems reglamentavimo srityje.

Informacija apie ypatingas maisto produktų sportuojantiems maistines savybes ir tinkamumą

Pagal Direktyvos 2009/39/EB 9 straipsnį pateikiant informaciją apie maisto produktą privaloma nurodyti ypatingas maistines savybes ir sudedamąsias dalis arba specialų gamybos procesą, dėl kurio produktas įgijo ypatingų maistinių savybių. Be to, pagal Direktyvos 2009/39/EB nuostatas reikalaujama, kad specialios mitybinės paskirties maisto produktai būtų parduodami nurodant jų tinkamumą vartoti nurodytais mitybos tikslais. Tokios Direktyvoje 2009/39/EB numatytos nuorodos gali reikšti, kad atitinkamo produkto maistinė vertė yra didesnė nei kitų produktų ir kad jis yra naudingas sveikatai, tačiau leidimo pateikti tokią informaciją nereikia.

Po 2016 m. liepos 20 d. vartotojams skirtą informaciją apie maisto produktus reikės pateikti vadovaujantis Reglamentu (ES) Nr. 1169/2011. Be to, savo noru apie tokius produktus pateikiama informacija, kuri patenka į teiginių apie maistingumą ir sveikumą apibrėžtį, turės atitikti Reglamento (EB) Nr. 1924/2006 nuostatas. Dėl šios priežasties ant maisto produktų sportuojantiems pakuotės bus galima pateikti tik tuos teiginius apie maistingumą ir tik tuos sveikumo teiginius, kuriuos leidžiama vartoti pagal tą reglamentą.

Šiuo metu jau leista vartoti septynis sportininkams skirtus sveikumo teiginius ir dar kelis papildomus teiginius, kurie gali būti aktualūs. Sportininkams skirti sveikumo teiginiai turi būti pagrįsti moksliniais įrodymais, susijusiais ne su bendra populiacija, o su šia tiksline grupe. Yra medžiagų, su kuriomis susijusių teiginių neleista vartoti, kai kuriais atvejais – nepaisant palankios EFSA išvados dėl naudingo atitinkamo produkto poveikio sportininkams, nes nuspręsta, kad sveikatingumo politikos požiūriu, tas teiginys yra nenaudingas bendrajai populiacijai (pvz., „sudėtyje daug natrio“).

Informacija dėl maisto produktų sportuojantiems pavadinimų ir jų numatytos paskirties

Pagal Direktyvos 2009/39/EB nuostatas reikalaujama, kad ant maisto produktų, kuriems taikoma ši direktyva, pakuotės ne tik būtų nurodytos ypatingos jų maistinės savybės, bet taip pat ir tai, kad tie produktai būtų specialios mitybinės paskirties ir juos būtų galima aiškiai atskirti nuo įprastam vartojimui skirtų maisto produktų. Remdamiesi šia nuostata, veiklos vykdytojai šiuos produktus pavadina maisto produktais sportuojantiems arba sportinei veiklai tinkamais produktais ir pateikia vartojimo instrukciją, joje nurodydami, kaip tinkamai juos vartoti (pvz., prie sportuojant, sportuojant ar pasportavus).

Vadovaujantis Reglamento (ES) Nr. 1169/2011 17 straipsniu, ant maisto produkto privaloma nurodyti jo pavadinimą ir tai turi būti teisinis pavadinimas, apibrėžtas ES ar nacionaliniu lygmeniu, arba, nesant tokio pavadinimo, reikia nurodyti jo įprastinį pavadinimą, o jeigu toks įprastinis pavadinimas nevartojamas, turi būti nurodytas jo aprašomasis pavadinimas. Ši nuostata būtų taikoma pavadinimui „maisto produktai sportuojantiems“. Kalbant apie vartojimo instrukciją, pagal Reglamento (ES) Nr. 1169/2011 9 straipsnio 1 dalies j punktą kartu su maisto produktu privaloma pateikti vartojimo instrukciją, jei be jos vartotojui būtų sunku suprasti, kaip tą produktą tinkamai vartoti. Kaip nurodyta Reglamento (ES) Nr. 1169/2011 27 straipsnio 1 dalyje, maisto produkto vartojimo instrukcijos turi būti pateikiamos taip, kad jį būtų galima tinkamai vartoti. Be to, vadovaujantis Reglamento (ES) Nr. 1169/2011 V skyriaus nuostatomis, apie maisto produktą taip pat galima savanoriškai pateikti tam tikrą informaciją.

6.3.Maisto produkto sudėties aspektai

Kaip paaiškinta šios ataskaitos 4 skyriaus 4.1 dalyje, specialios mitybinės paskirties maisto produktai šiuo metu turi atitikti bendrąjį reikalavimą, kad maisto produkto sudėtis turi būti tokia, kad tas produktas būtų tinkamas numatytai specialiai mitybinei paskirčiai. Vadovaujantis Direktyva 2009/39/EB, Reglamento (EB) Nr. 953/2009 priede nurodytos tam tikros medžiagų kategorijos, kurių konkrečiais tikslais galima dėti į tam tikrus specialios mitybinės paskirties maisto produktus, įskaitant maisto produktus sportuojantiems. Tačiau konkrečių nuostatų dėl šių medžiagų verčių, kai jų dedama į tokius maisto produktus, nėra.